2. Charakteristika portfólia spoločnosti

SK, a.s. k 31. októbru 2001 spravovala pohľadávky, ktorých objem predstavoval 78,2 mld. Sk.  Z uvedeného objemu pohľadávok je účtovne evidovaná istina vo výške  54,7 mld. Sk, čo tvorí 69,9 % celkového objemu pohľadávok. Zvyšných takmer 23,5 mld. Sk tvorí príslušenstvo, ktoré tak dosahuje takmer 30 % z celkového objemu pohľadávok. 

Najvyšší, viac ako 73 %-ný podiel na objeme pohľadávok SK, a.s. tvoria pohľadávky, ktorých dlžníci sa nachádzajú v režime konkurzu a vyrovnania. V poradí druhou najvýznamnejšou skupinou sú tzv. „ostatné pohľadávky“ s objemom vo výške 13,3 mld. Sk. Ide zväčša o pohľadávky  dlžníkov na ktorých ešte nebol vyhlásený konkurz, ale bol už podaný návrh na jeho vyhlásenie. Objem pohľadávok v exekúcii tvorí necelých 6% portfólia pohľadávok SK, a.s., pričom dlžníci v exekučnom konaní, ktorých počet dosiahol 883, patria po konkurzných dlžníkoch k druhej najpočetnejšej skupine dlžníkov. Štvrtú pozíciu podielu objemu pohľadávok na celkovom portfóliu pohľadávok SK, a.s. predstavovali pohľadávky 380 dlžníkov (v objeme 3,5 mld. Sk), s ktorými vedie SK, a.s. súdne spory.  

Z hľadiska odvetvia najvyšší takmer 14 %-ný podiel na objeme celkového portfólia pohľadávok SK, a.s. tvoria pohľadávky z oblasti veľkoobchodu, ktorých objem prevyšuje 10,7 mld. Sk. Za nimi s viac ako 10 %-ným podielom nasledujú pohľadávky z potravinárskej oblasti s objemom dosahujúcim takmer 8 mld. Sk. Tretiu najvýznamnejšiu pozíciu z hľadiska odvetvia tvoria pohľadávky z oblasti výroby strojov a zariadení, ktoré sa svojim objemom vo výške 7,5 mld. Sk podieľajú na celkovom objeme pohľadávok SK, a.s. 9,7 %.

Na celkovom objeme pohľadávok SK, a.s. sa najviac podieľajú predovšetkým pohľadávky, ktorých dlžníkmi sú akciové spoločnosti. Objem týchto pohľadávok dosahuje viac ako 35 mld. Sk a tvorí tak až 45 % portfólia. Z hľadiska typu dlžníkov patrí druhá pozícia spoločnostiam s ručením obmedzeným, ktorých objem pohľadávok predstavuje takmer 26 mld. Sk, teda až 33 % celkového objemu pohľadávok SK, a.s.. Tretím najvýznamnejším typom dlžníkov sú fyzické osoby-podnikatelia s objemom pohľadávok dosahujúcim takmer 10 mld. Sk, čo tvorí takmer 13 % portfólia pohľadávok SK, a.s..

3. Ekonomické výsledky spoločnosti k 31. augustu  2001

SK, a.s. k 31.8.2001 zinkasovala príjmy v celkovej  výške 1 088,8 mil. Sk. Tieto boli  predovšetkým výsledkom realizácie PP I. s inkasom 431 mil. Sk, výsledkom činnosti reštrukturalizovaných bánk, ktoré spravujú, resp. spravovali pohľadávky SK, a.s. na základe mandátnych zmlúv a taktiež výsledkom úhrady splátok časti pohľadávok niektorých dlžníkov. Príjmy z titulu činnosti advokátskych kancelárií predstavovali výšku 55 mil. Sk. 

Celkové výdavky SK, a.s. k 31.8.2001 predstavovali výšku 245,2 mil. Sk. Tieto výdavky sú spojené s vymáhaním pohľadávok a patria sem predovšetkým provízie bankám z inkasa, mandátne odmeny, odplaty za vypracovanie znaleckých posudkov, notárske poplatky a trovy exekúcie.

Rozdiel príjmov a výdavkov dosiahol kladnú výšku 843,6 mil. Sk. 

Aktíva predstavovali  k 31. 8. 2001 účtovnú hodnotu 79,7 mld. Sk, pričom takmer 94,2 % objemu aktív tvoria obežné aktíva typu krátkodobých pohľadávok v účtovnej hodnote       75,1 mld. Sk. K týmto aktívam, ktoré predstavujú postúpené pohľadávky z reštrukturalizovaných bánk, boli  vytvorené opravné položky  vo  výške   63,5 mld. Sk. Po zohľadnení opravných položiek netto hodnota portfólia predstavuje výšku 11,6 mld. Sk. 

Súčasťou obežných aktív je aj finančný majetok, ktorý v sledovanom období predstavuje účtovnú hodnotu 3,3 mld. Sk, pričom najvyšší podiel na finančnom majetku tvorí účtovná hodnota akcií Poštovej banky, a.s., a to 1,7 mld. Sk.

Stále aktíva v objeme 1,3 mld. Sk tvoria len 1,5 % celkovej účtovnej hodnoty aktív, pričom najvýznamnejšou položkou stálych aktív sú finančné investície v celkovej výške  1,2 mld. Sk. Tvoria ich najmä akcie spoločnosti Nový Calex, a.s. ku ktorým boli vytvorené opravné položky vo výške 605 mil. Sk.
	
Vývoj pasív bol charakterizovaný navýšením základného imania  SK, a.s. na súčasných     93,6 mld. Sk, a to v dvoch etapách v súvislosti so splatením bankových úverov za postúpené pohľadávky z reštrukturalizovaných bánk štátnymi dlhopismi. Základné imanie spoločnosti bolo navýšené  formou kapitalizácie pohľadávky Ministerstva financií SR voči SK, a.s. z titulu nadobudnutia tzv. reštrukturalizačných štátnych dlhopisov. 

Vlastné imanie v dôsledku straty z minulého roku a  navýšenia základného  imania k 31.8.2001 predstavuje 5,2 mld. Sk.
 
Cudzie zdroje predstavovali výšku 8,7 mld. Sk, pričom na tomto objeme sa podieľajú takmer výlučne dlhodobé záväzky z úhrady úrokov za bankové úvery od reštrukturalizovaných bánk, ktoré boli pokryté zo štátneho rozpočtu formou návratnej finančnej výpomoci.

Ostatné pasíva tvoria účtovnú výšku 1,7 mld. Sk a vyjadrujú očakávaný výnos z predaja akcií Poštovej banky, a.s..

SK, a.s. dosiahla k 31.8.2001 stratu vo výške 3,8 mld. Sk, na ktorej sa podieľajú predovšetkým nákladové úroky z poskytnutých úverov od reštrukturalizovaných bánk, odpis pohľadávok z titulu realizácie PP I.., ako aj tvorba opravných položiek k akciám spoločnosti Nový Calex, a.s.

Výnosy predstavovali k 31.8.2001 výšku 11 607,0 mil. Sk, pričom najvyšší podiel tvorilo hlavne použitie opravných položiek vytvorených k pohľadávkam z PP I. a výška ostatných  prevádzkových výnosov v objeme 538,0 mil. Sk (inkaso z PP I.– 431 mil. Sk). Na prevádzkových výnosoch sa podieľali predovšetkým výnosy z použitia opravných položiek vo výške 10 975,2 mil. Sk z postúpenia pohľadávok PP I.. Na finančných výnosoch, ktoré boli vo výške 93,8 mil. Sk, sa podieľali predovšetkým úroky z termínovaných vkladov v bankách, ktoré dosiahli 63,7 mil. Sk. Na celkových výnosoch sa  finančné výnosy podieľali v sledovanom období 0,8 % -ami.

Prevádzkové náklady dosiahli v sledovanom období výšku 13 859,0 mil. Sk. Pozostávali  predovšetkým z nákladov, ktoré boli  vyvolané odpisom pohľadávok vo výške            13 639,0  mil. Sk, ďalej z nákladov na celkovú spotrebu, ktoré dosiahli objem 220,0 mil. Sk a z nákladov spojených s vymáhaním pohľadávok, ktorých výška dosiahla                        172,4 mil. Sk. Bežné prevádzkové náklady dosiahli hodnotu 47,6 mil. Sk.
	
SK, a.s. k 31.8.2001 vykázala  finančné náklady  vo výške 1 549,0 mil. Sk, tvorené predovšetkým úrokmi, vyplývajúcimi z poskytnutých úverov od bánk, ktoré dosiahli hodnotu takmer 943 mil. Sk. Ostatné finančné náklady sú dôsledkom predovšetkým  tvorby opravných položiek k akciám spoločnosti Nový Calex, a.s. vo výške 605 mil. Sk.

Mimoriadne náklady v objeme 30,9 mil. Sk sú tvorené hlavne odpisom pohľadávok v konkurzných konaniach.

Náklady správy pohľadávok

Advokátskym kanceláriám  bolo  zverených 563 dlžníkov s pohľadávkami v celkovom nominálnom objeme 28 028 314 281,63 Sk, čo z celkovej výšky úverového portfólia predstavuje 35,81%. Za sledované obdobie bolo vykázané inkaso pri 44 pohľadávkach, pričom na účet SK, a.s bolo zúčtovaných 54 440 174,30 Sk. Do tejto sumy bolo zahrnuté aj inkaso z pohľadávok, ktoré boli predané v rámci PP 1. Osobitnou formu riešenia pohľadávok  je majetková účasť SK, a.s. vo VÚB Factoring, a.s. zabezpečená prostredníctvom advokátskej kancelárie, ktorej nominálny objem  je  559 mil. Sk. 

4. Obchodná činnosť Slovenskej konsolidačnej, a.s.

SK, a.s. sa v hodnotenom období sústredila mimo iné  predovšetkým na riešenie dvoch najvýznamnejšieho obchodných projektov, a to CALEX  a Poštová banka, a.s..

4.1	CALEX

V mesiaci august 2001 vyvrcholili rokovania s Dánskym nadnárodným holdingom Danfoss o vstupe do výroby závodu kompresor patriaceho do konkurznej podstaty  CALEX-u, a.s. v konkurze. 

Výsledkom 6. a 7. kola verejného ponukového konania na majetok CALEX-u, a.s. bolo 55 ponúk zo strany záujemcov. Ponuky boli za účasti predsedu predstavenstva a generálnej riaditeľky SK, a.s., ako i zástupcov viacerých veriteľov (MF SR, KBB, š.p.ú.) otvárané Krajským súdom Bratislava a  vyhodnotené dňa 21.9.2001 správcom konkurznej podstaty na základe stanoviska SK, a.s. nasledovne:

a)	rozhodujúcou ponukou, ktorá principiálne rieši aktivizáciu celého areálu bývalého podniku CALEX a dotýka sa jeho budúceho racionálneho využitia je ponuka spoločnosti Danfoss Compressors, spol. s r.o. Bratislava, 
b)	pri rešpektovaní stratégie zamestnanosti bola z celkového počtu 55 ponúk akceptovaná tiež ponuka mesta Zlaté Moravce na kúpu budov, ktoré sú v súčasnosti predmetom nájmu spoločnosti Volkswagen, Toho času Volkswagen zamestnáva viac ako 300 pracovníkov,  prevažne žien a jeho aktuálny zámer je dosiahnuť projektovanú kapacitu cca 800 pracovníkov, 
c)	ďalšia časť akceptovaných ponúk sa dotýka už len hnuteľného majetku, ktorého predaj nemôže ovplyvniť vstup strategického investora.

4.2 	Poštová banka, a.s.

Na základe rozhodnutia zakladateľa a ním predloženého harmonogramu predaja akcií Poštovej banky, a.s., pripravuje SK, a.s. vyhlásenie medzinárodného tendra na predaj akcií tejto banky.

V rámci uvedenej úlohy SK, a.s. spolupracuje s  audítorskou spoločnosťou KPMG  Slovensko, s.r.o. na príprave informačného memoranda a predprivatizačnom audite banky. Výsledkom rokovaní je odporúčanie privatizačného poradcu aby sa pred samotným predajom akcií:
a)	prehodnotil harmonogram tohto predaja,
b)	zvážila možnosť navýšenia ZI banky v zmysle odporúčaní NBS,
c)	našiel efektívny a transparentný spôsob vyvedenia klasifikovaného portfólia z bilancie banky (cca 3 mld. Sk).

Harmonogram predaja našich účastín odporúčaný privatizačným poradcom  sa odlišuje od harmonogramu schváleného vládou SR, pričom odporúčanie k predaju je tiež podmienené dokončením reštrukturalizácie banky. SK, a.s. intenzívne rokovala a rokuje s MF SR a NBS o postupe pri predaji účastín štátu v Poštovej banke, a.s. a spôsobe a výške eventuálneho navyšovania základného imania banky.

5. Preberanie dokumentácie k pohľadávkam

SK, a.s. v sledovanom období zintenzívnila proces prevzatia dokumentácie k postúpeným pohľadávkam z VÚB, a.s.. Zároveň v mesiaci september bolo ukončené prevzatie celkovej dokumentácie zo SLSP, a.s., a to v predstihu oproti  dohodnutému  harmonogramu. Ku koncu septembra 2001  SK, a.s. z celkového počtu postúpených pohľadávok  prevzala dokumentáciu  k 3932 pohľadávkam, čo predstavuje  68  %  z ich celkového počtu a 92 % z celkovej nominálnej hodnoty.  

5.1. Preberanie dokumentácie zo Všeobecnej úverovej banky, a.s.     

 Po ukončení preberania dokumentácie zo SLSP, a.s. sa priebežné odovzdávanie dokumentácie zo Všeobecnej úverovej banky, a.s. zintenzívnilo formou systematického denného preberania dokumentácie. 

Celkový proces preberania sa rozdelil do troch etáp: 
1.	odovzdávanie  z pobočiek  banky,  
2.	odovzdávanie z regionálnych pracovísk ústredia,
3.	odovzdávanie z ústredia banky.

Začiatkom októbra bolo ukončené prevzatie dokumentácie zo všetkých pobočiek VÚB, a.s.. V súčasnosti  sa realizuje už odovzdávanie  v rámci druhej etapy. Predpokladá sa, že do        1. dekády decembra  bude táto etapa  ukončená s tým, že do konca decembra 2001  bude ukončené prevzatie dokumentácie  aj zo samotného ústredia banky. K 30.9.2001 SK, a.s. prevzala z celkového počtu postúpených pohľadávok z VÚB, a.s. 40 %, čo v nominálnej hodnote predstavuje  52,5  % z postúpeného objemu pohľadávok.

V celkovej  prevzatej úverovej dokumentácii  zo SLSP, a.s. je evidovaných  324 prípadov trestných konaní voči dlžníkom. V doteraz prevzatej dokumentácii z VÚB, a.s. je zaznamenaných  44  trestných konaní z podnetu banky.

6. Činnosť útvaru vnútorného dozoru

Činnosť útvaru vnútorného dozoru sa v hodnotenom období riadila plánom kontrolnej činnosti schváleným dozornou radou, pokynmi predsedu dozornej rady, predstavenstva a generálnej riaditeľky, pričom celkovo bolo vykonaných päť kontrol.

Kontrolou dodržiavania právnych predpisov pri obstarávaní externých právnych služieb bolo konštatované, že v zmluvách o právnej pomoci, resp. ich dodatkoch, neboli presne špecifikované pohľadávky, ktoré boli ich predmetom. Uvedené malo vplyv aj na nedostatky zistené pri vecnej kontrole faktúr a kontrole správnosti fakturovaných čiastok za úkony právnej pomoci pri vymáhaní pohľadávok. Kontrola poukázala tiež na skutočnosť, že v spoločnosti nebola stanovená koncepcia pre hodnotenie účelnosti prideľovania jednotlivých pohľadávok externým advokátom a prideľovanie pohľadávok sa realizovalo bez vykonania ich analýzy z ekonomického a právneho hľadiska. Z kontrolných zistení vyplynulo, že procesu obstarávania externých právnych služieb chýbali určité systémové prvky riadenia, ktoré by zabezpečovali jednoznačný priebeh tohto procesu a možnosť jeho kvalitnej kontroly.
Pre objektívnosť hodnotenia treba uviesť, že v súvislosti s vysokým objemom pohľadávok prevzatých do správy Slovenskej konsolidačnej, a.s. ktorá nie je kapacitne pripravená na reálny výkon správy pohľadávok v danom objeme, musí byť časť pohľadávok odovzdaná za účelom správy a vymáhania advokátskym kanceláriám. Zabezpečovanie agendy externej právnej pomoci je tiež determinované operatívnymi požiadavkami, ktoré vyžadujú okamžité riešenie v záujme predchádzania potencionálnym škodám hroziacim v prípade ich nezabezpečenia.

Na základe výsledkov uvedenej kontroly prijala novovymenovaná generálna riaditeľka okamžité opatrenia na odstránenie nedostatkov zistených kontrolou. Formou príkazného listu generálnej riaditeľky bolo obstarávanie externých právnych služieb usmernené a následne bola odboru metodiky a analýz uložená úloha vypracovať koncepčný predpis k obstarávaniu týchto služieb.

Overením dodržiavania podmienok manažérskych zmlúv pri vyplácaní miezd a odmien bol zistený nedostatok pri uzatvorení zmlúv o výkone funkcie člena predstavenstva, ktorý bol odstránený operatívne uzatvorením dodatku k predmetným zmluvám. 

Hodnotením plnenia splatných opatrení prijatých na základe výsledkov kontrol vykonaných útvarom vnútorného dozoru v  1. polroku 2001 bolo zistené, že tieto opatrenia boli v zásade splnené. V dvoch prípadoch boli opatrenia rozpracované najmä v dôsledku problémov súvisiacich s úpravou účtovného programu.

Previerkou tematického charakteru, ktorou bolo preverené dodržiavanie povinností zamestnancov spoločnosti v procese preberania a archivovania dokumentácie k pohľadávkam od postupujúcich bánk, nebolo zistené porušenie súvisiacich interných predpisov a režimových opatrení.
  
Pri ďalšej tematickej kontrole bol na vybranom obchodnom prípade overený postup spoločnosti pri realizácii postúpenia pohľadávok po určení víťazného investora  s dôrazom na spôsob manipulovania s utajovanými skutočnosťami v SK, a.s. a spôsob ich ochrany. Poznatky z vykonanej kontroly poukázali na potrebu dopracovania vnútorných predpisov, ktorými by boli upravené záväzné pravidlá pri uzatváraní a realizovaní zmluvných vzťahov spoločnosti s obchodnými partnermi a záväzné zásady pre definovanie utajovaných skutočností, ich označovanie, evidovanie, manipuláciu a ochranu v podmienkach SK, a.s..    

Okrem plánovaných a mimoriadnych kontrol vykonával útvar vnútorného dozoru aj procesové kontroly ex ante zamerané na dodržiavanie zásad obchodnej činnosti spoločnosti pri riešení vybraných pohľadávok.

Správy o vykonaných kontrolách vrátane navrhovaných opatrení na riešenie, resp. odstránenie zistených nedostatkov boli predložené predstavenstvu a dozornej rade spoločnosti. Na odstránenie zistených nedostatkov boli prijaté opatrenia vychádzajúce z doporučení útvaru vnútorného dozoru. Opatrenia smerovali najmä k dopracovaniu interných predpisov upravujúcich obchodnú činnosť spoločnosti, napr. pracovný postup pri uzatváraní a realizovaní zmluvných vzťahov spoločnosti s obchodnými partnermi, smernica o manipulácii s utajovanými skutočnosťami, záväzné pravidlá pre spoluprácu s externými advokátskymi kanceláriami. Do termínu prijatia vnútorného predpisu upravujúceho postup pri prideľovaní pohľadávok externým advokátom boli zavedené účinné prvky vnútorného  kontrolného systému s účasťou útvaru vnútorného dozoru.

V súlade s plánom kontrolnej a revíznej činnosti útvar vnútorného dozoru vykonáva v súčasnosti dve kontrolné akcie - audit dodržiavania zmluvných pravidiel v kontraktačnom procese s dôrazom na hospodárnosť vynakladania prostriedkov spoločnosti a previerku  správnosti vedenia personálnej agendy zamestnancov a ich odmeňovania vrátane dodržania schválenej systemizácie pracovných miest v SK, a.s..

7. Proces prevzatia  KBB, š.p.ú

V súvislosti s procesom prevzatia KBB, š.p.ú.  prišlo k rozdeleniu funkcie predsedu predstavenstva a generálneho riaditeľa. Novovymenovanou generálnou riaditeľkou sa stala JUDr. Mária Papcunová, ktorá doteraz zastávala funkciu námestníčky generálneho riaditeľa KBB, š.p.ú. a zároveň bola členkou Predstavenstva SK, a.s.. Zakladateľ uvedeným rozdelením sledoval najmä posilnenie výkonnej funkcie generálneho riaditeľa s priamym dopadom na zintenzívnenie procesu správy a vymáhania pohľadávok.  Súčasne bude samostatnou funkciou predsedu predstavenstva zastrešená koncepčno-makroekonomická orientácia spoločnosti a  funkcie spojené s reprezentáciou spoločnosti navonok.

V rámci procesu prevzatia KBB, š.p.ú. vrcholia práce na novej organizačnej štruktúre spoločnosti, ktorá by účinnejšie napĺňala novú koncepciu práce s pohľadávkami popísanú v časti 9 tohto materiálu. Novonavrhovaná organizačná štruktúra  optimalizuje počet riadiacich stupňov a riadiacich zamestnancov. 

Významnú úlohu v riešení prevzatia KBB, š.p.ú. predstavuje budovanie informačného systému, analýzy portfólií a príprava spoločného obchodno-finančného plánu.

8. Charakteristika portfólia po spojení s KBB, š.p.ú.

Portfólio pohľadávok SK, a.s. a KBB, š.p.ú. (po odpočítaní úverov na družstevnú bytovú výstavbu) by k 31.8.2001  predstavovalo objem  109 114,7 mil. Sk s počtom 8 469 úverových účtov  a 4 389 dlžníkov (bez podsúvahových položiek).

Kvalitu portfólia úverov postúpeného z KBB, š.p.ú. možno podľa Opatrenia NBS č. 3/1995 o pravidlách hodnotenia pohľadávok a podsúvahových záväzkov bánk podľa rizík v nich obsiahnutých charakterizovať v prevažnej miere ako klasifikované, z toho najväčší podiel 95,3 % je zaradených v kategórii stratových úverov, 3,1 % pochybných a sporných a 0,5% neštandardných úverov. Štandardné a štandardné úvery s výhradou predstavujú len 1,1 % úverového portfólia banky.

Z hľadiska základného vnútorného členenia sumárnej súvahovej pohľadávky SK, a.s. a KBB, š.p.ú.  najvyšší podiel bude predstavovať istina v objeme 74 116 mil. Sk (67,9 %), príslušenstvo predstavuje iba 32,1 %-ný podiel s objemom 34 998,7 mil. Sk:

Názov položky

SK, a.s.
(v Sk)

KBB, š.p.ú.
(v Sk)

Spolu
(v Sk)

Spolu 
(v %)

Pohľadávky celkom | 76 848 067 258,85 | 32 266 627 664,49 | 109 114 694 923,34 | 100,00 %
z toho: | | | |
- istina celkom | 54 709 168 299,75 | 19 406 826 561,50 | 74 115 994 861,25 | 67,92 %
- úroky celkom | 21 457 093 954,19 | 8 749 438 897,63 | 30 206 532 851,82 | 27,68 %
- ostatné pohľadávky | 681 805 004,91 | 4 110 362 205,36 | 4 792 167 210,27 | 4,39 %
z úrokov celkom: | | | |
- úroky základné | 11 449 836 533,80 | 8 714 896 742,38 | 20 164 733 276,18 | 18,48 %
- úroky sankčné | 10 007 257 420,39 | 34 542 155,25 | 10 041 799 575,64 | 9,20 %

V členení podľa právneho stavu najvyšší - 72,1%-ný podiel budú predstavovať  pohľadávky v konkurze a vyrovnaní s objemom 78 696 mil. Sk ( 1 886 dlžníkov) a  17,7%-ný podiel  ostatné pohľadávky s objemom 19 318,7 mil. Sk (1 030 dlžníkov). Pohľadávky v  exekúcii, súdnom konaní a v likvidácii budú predstavovať iba 10,2%-ný podiel s objemom                  11 100 mil. Sk a počtom dlžníkov 1 473.
Spojené  súvahové portfólio SK, a.s. a KBB, š.p.ú. bude podľa právnej formy najviac koncentrované  k dlžníkom – akciovým spoločnostiam (46,3 %) a spoločnostiam s ručením obmedzeným (28,2%). 

Z hľadiska odvetvového členenia najvýznamnejšie budú zastúpené pohľadávky voči dlžníkom odvetvia výroby strojov a zariadení v objeme  14 341,6 mil. Sk (13,1%-ný podiel) a veľkoobchodu a sprostredkovania VO okrem motorových vozidiel v objeme 14 212,8 mil. Sk (13,0 %-ný podiel).

9. Stratégia ďalšej práce s portfóliom

V najbližšom čase Slovenskú konsolidačnú, a.s. čaká niekoľko kľúčových úloh. Ide predovšetkým o:
•	prevzatie Konsolidačnej banky,
•	prevzatie aktív zo SLSP v rámci tzv. „ring fencingu“. Podľa Zmluvy o kúpe akcií má kupujúci právo postúpiť predávajúcemu aktíva do výšky 2 mld. Sk v čistej hodnote,
•	ukončenie preberania dokumentácie k postúpeným úverom. K 31. decembru budú ukončené všetky mandátne zmluvy na správu a vymáhanie pohľadávok, ktoré boli uzatvorené s reštrukturalizovanými bankami. Celé portfólio bude plne v správe Slovenskej konsolidačnej, a.s.. Formu mandátnej zmluvy bude potrebné nahradiť inou podobnou formou externej spolupráce, inak bude nevyhnutné podstatne rozšíriť vlastné kapacity Slovenskej konsolidačnej,
•	prevzatie starých dlhov voči daňovým a colným úradom a verejnoprávnym fondom. Príslušná legislatíva už prešla medzirezortným pripomienkovým konaním a pripravuje sa do ďalšieho legislatívneho procesu.

V dôsledku toho sa zmení štruktúra portfólia Slovenskej konsolidačnej. V portfóliu budú aj pohľadávky typu úverového vzťahu, resp. pohľadávky voči relatívne životaschopným podnikom, pohľadávky so štátnou zárukou a pod. 
 V zmenenej situácii je preto nevyhnutné prehodnotiť fungovanie Slovenskej konsolidačnej a.s. a prijať opatrenia, ktoré by zabezpečili plnenie hlavného cieľa zriadenia Slovenskej konsolidačnej tak, ako bol schválený vládou. V prvom rade je potrebné rozhodnúť o spôsobe nakladania s aktívami Slovenskej konsolidačnej a.s. Podľa „Projektu agentúry pre prácu s postúpenými pohľadávkami – Slovenská konsolidačná, a.s.“, ktorý vláda schválila v marci 2000, úlohou SK je urýchlene zabezpečiť prevod a vysporiadanie pohľadávok prostredníctvom tretích – súkromných subjektov. Dosiahnuť tento cieľ je možné štyrmi spôsobmi, ktoré sú ďalej podrobnejšie špecifikované:
•	Aukčný predaj pohľadávok individuálne,
•	Aukčný predaj balíkov pohľadávok,
•	Zmluvy o správe pohľadávok,
•	Joint venture so spoločnosťou zaoberajúcou sa správou a vysporiadaním pohľadávok.

Aukčný predaj pohľadávok individuálne
Doterajšie skúsenosti (tzv. OVS I) ukazujú, že existuje záujem o niekoľko (rádovo pravdepodobne max. niekoľko desiatok pohľadávok  z portfólia) pohľadávok, kde je možné dosiahnuť výťažnosť vyššiu než výťažnosť pri predaji v balíku – cca 6 až 10 percent. Rizikom tohto postupu je však to, že mediálne je každý odpredaj spochybňovaný, viacnásobne médiami preverované a potenciálne hrozí v každom prípade spochybnenie transparentnosti predaja, ktoré môže  byť politicky zneužité. Individuálny predaj pohľadávok je pravdepodobne najhorší možný spôsob vysporiadania portfólia agentúry.

Predaj pohľadávok v balíkoch
Táto metóda bola Slovenskou konsolidačnou uplatnená v rámci Pilotného projektu I, keď bol balík pohľadávok vo výške 13 mld. Sk predaný za 430 mil. Sk konzorciu zloženému z domáceho a zahraničného subjektu. Napriek tomu, že tento spôsob predaja je obvyklý v mnohých krajinách, výsledky Pilotného projektu I ukazujú, že v slovenských podmienkach je možný, ale pre štát nie je najvýhodnejší.  Predaj pohľadávok v balíkoch totiž predpokladá:
•	existenciu likvidného trhu s kolaterálom (nehnuteľnosťami),
•	existenciu väčšieho počtu kvalitatívne porovnateľných investorov,
•	legislatívne prostredie podporujúce trh s pohľadávkami.

Ani jeden z týchto predpokladov nie je v podmienkach Slovenska splnený. Preto nie je garancia, že záujemca ponúkajúci najvyššiu cenu je zároveň najlepším kupcom aj z hľadiska širších záujmov sledovaných predajom pohľadávok (finančné zdroje do podnikov, zatraktívnenie pre zahraničné investície, tlak na zlepšenie vymožiteľnosti práva). Zároveň záujemca o kúpu premieta do ponúkanej ceny svoje ocenenie rizika súvisiaceho s absenciou vyššie uvedených predpokladov. 

Ďalšou nevýhodou aukčných predajov balíkov je fakt, že predávajúca strana je závislá na dnešnom vyhodnotení situácie kupujúcim a nemôže participovať na výnose v dôsledku budúceho (zlepšeného) prostredia pre prácu s pohľadávkami, resp. zlepšujúcej sa ekonomickej situácii krajiny.
Predaj balíkov pohľadávok je teda akceptovateľným, v súčasnej situácii však nevýhodným spôsobom realizácie pohľadávok Slovenskej konsolidačnej.

Zmluvy na správu pohľadávok
Takýto kontakt má obvykle podobu štruktúrovanej zmluvy, kde sú pohľadávky rozčlenené podľa sektorov, veľkosti, právneho stavu atď., v rámci širšieho kontraktu na správu aktív. Súčasťou kontraktu je obvykle stratégia nakladania s každou z týchto skupín pohľadávok, resp. aktív. 
Skutočnosť, že pohľadávky budú rozčlenené do skupín s diferencovanou stratégiou riešenia znamená, že určitý počet spoločností možno vyčleniť za účelom reštrukturalizácie. Pri správnom plánovaní a riadení to môže byť užitočný nástroj, ktorý pomôže v krátkom čase zvýšiť hodnotu vybraných spoločností v portfóliu Slovenskej konsolidačnej, a.s.
Problémom štruktúrovaných kontraktov je skutočnosť, že predpokladajú veľmi dôkladnú analýzu portfólia pred uzatvorením kontraktu, inak nie je možné špecifikovať odlišné podmienky pre odlišné časti portfólia. Navyše štruktúrovaný kontrakt, rovnako ako predaj balíka pohľadávok, môže brať do úvahy iba súčasný legislatívny stav, pričom zmeny kontraktu v budúcnosti (formou dodatkov vylepšujúcich podmienky pre predávajúcich) sú právne zložité.

Spoločný podnik (joint venture)
Spoločný podnik znamená spoločný podnik založený Slovenskou konsolidačnou a investorom, pričom Slovenská konsolidačná by sa na spoločnom podniku podieľala pohľadávkami zo svojho portfólia. Bolo by predmetom rokovaní, za akých podmienok by joint venture bolo založené. Výhodou joint venture je možnosť:

•	štrukturovať kontrakt pre rôzne časti portfólia (diferencovať reštrukturalizácie a predaje pohľadávok, špeciálne podmienky pre vybrané podniky so špeciálnym záujmom štátu), resp. ponechať s možnosť spolu sa podieľať na príprave stratégie pre jednotlivé časti portfólia,
•	dohodnúť podmienky zdieľania zisku medzi akcionármi.

Obvyklou podmienkou zo strany investorov pri zriaďovaní joint venture vo vyššie uvedenom zmysle je podmienka manažérskej kontroly investorským subjektom.

Z vecného hľadiska je forma zmluvy na správu pohľadávok a forma spoločného podniku v podstate rovnocenné; forma spoločného podniku však umožňuje rýchlejší cash flow pre štát. Na druhej strane, z právneho hľadiska je zmluva o zriadení podniku a samotné zriadenie spoločného podniku komplikovanejšie, než zmluva o správe pohľadávok.

Vzhľadom na to, že portfólio Slovenskej konsolidačnej sa stáva diverzifikovanejším, je potrebné voliť odlišný prístup k jeho jednotlivým častiam. Slovenská konsolidačná a.s. v súčasnosti analyzuje portfólio  ktoré vznikne spojením portfólia SK, a.s. a KBB, š.p.ú.  a pripravuje jeho rozdelenie do 3 základných skupín:
	
I.	Pohľadávky v zvláštnom režime.
II.	Pohľadávky určené do „joint venture“ alebo do správy na základe zmluvy o správe pohľadávok, pričom objem tejto časti portfólia bude najmenej 60 mld. Sk,
III.	Ostatné pohľadávky
a)	pohľadávky určené na mandátnu správu – správcovské spoločnosti,
b)	pohľadávky určené na mandátnu správu – advokátske kancelárie,
c)	pohľadávky určené na postúpenie.

Na základe takto rozčleneného portfólia sa na každú skupinu pohľadávok použije osobitný režim správy a vymáhania zohľadňujúci charakter pohľadávok danej skupiny a zámery SK, a.s. s takto definovanou skupinou pohľadávok.

Cieľom takéhoto rozdelenia a osobitných prístupov pre správu a vymáhania pohľadávok je:
a)	zohľadniť záujmy štátu (štátne záruky, platobnú neschopnosť spôsobenú štátom,...)
b)	zefektívniť vymáhanie  (zníženie nákladov na vymáhanie, spružnenie procesu vymáhania,...)
c)	zvýšenie výťažnosti pohľadávok,
d)	zvýšenie transparentnosti práce s pohľadávkami,
e)	získanie medzinárodného know how pre prácu spohľadávkami,
f)	iné

9.1	Pohľadávky v zvláštnom režime

Do tejto skupiny pohľadávok budú zaradené pohľadávky voči dlžníkom:
•	ktorým boli poskytnuté štátne záruky,
•	ktorých ručiteľom je štát (aj sprostredkovane),
•	ktorých platobnú neschopnosť spôsobil štát,
•	ktorých akcionárom (účastinárom)  je štát (aj sprostredkovane),
•	reštrukturalizovaným,
•	sociálne citlivým,
•	iné (určené rozhodnutím Predstavenstva SK, a.s.)

Cieľom je spravovať takto definovanú skupinu pohľadávok priamo pracovníkmi SK, a.s. z dôvodu vyplývajúceho z charakteru týchto pohľadávok. Na správu a vymáhanie takýchto pohľadávok budú využívané najmä interné právne služby. Služby externých advokátskych kancelárií budú využívané len v odôvodnených prípadoch.

9.2  	Pohľadávky určené do „ joint venture“ alebo do správy na základe zmluvy o správe pohľadávok

Cieľom je spravovať takto definovanú skupinu pohľadávok prostredníctvom spoločného podniku vytvoreného so silným investorským subjektom, ktorý má so správou a vymáhaním pohľadávok medzinárodné skúsenosti a je schopný priniesť aj dodatočné financovanie podnikov, resp. priniesť ďalších súkromných investorov. Partner bude  vybratý na základe medzinárodného tendra. Služby externých advokátskych kancelárií budú využívané len v príprave medzinárodného tendra a zmluvných dokumentov.

9.3   	Ostatné pohľadávky

Cieľom je zabezpečiť pre túto skupinu pohľadávok takú formu správy a vymáhania, ktorú nie je možné dosiahnuť priamo pracovníkmi SK, a.s., resp. by vyžadovala enormné zvýšenie počtu pracovníkov SK, a.s.. 

Skupina takto definovaných pohľadávok sa ďalej člení na: 
•	pohľadávky určené na mandátnu správu – správcovské spoločnosti,
•	pohľadávky určené na mandátnu správu – advokátske kancelárie,
•	pohľadávky určené na predaj.